**PRIJEDLOG**

Na temelju članka članka 31. Statuta Općine Martijanec (“Službeni vjesnik Varaždinske županije”, broj 10/13, 24/13, 18/18, 9/20, 14/21 i 14/23) **Općinsko vijeće na 22. sjednici održanoj 27. ožujka 2024. godine donosi**

**ZAKLJUČAK**

**o usvajanju Izvješća o izvršenju Plana djelovanja Općine Martijanec** **u području prirodnih** **nepogoda za 2023. godinu**

1. Općinsko vijeće Općine Martijanec prihvaća podnijeto Izvješće o izvršenju Plana djelovanja Općine Martijanec u području prirodnih nepogoda za 2023. godinu, KLASA: 920-02/24-01/1, URBROJ: 2186-19-02-24-1, od 15. ožujka 2024. godine koje je podnio Općinski načelnik.
2. Podnijeto Izvješće o izvršenju Plana djelovanja Općine Martijanec u području prirodnih nepogoda za 2023. godinu sastavni je dio ovog Zaključka.
3. Ovaj Zaključak stupa na snagu osmog dana od dana objave u „Službenom vjesniku Općine Martijanec“.

KLASA: 920-02/24-01/1  
URBROJ: 2186-19-01-24-2

Martijanec, 27. ožujka 2024. godine

**PREDSJEDNIK OPĆINSKOG VIJEĆA**

Stjepan Golubić, ing.

**OBRAZLOŽENJE**

**uz Zaključak o usvajanju Izvješća o izvršenju Plana djelovanja Općine Martijanec u području prirodnih nepogoda za 2023. godinu**

**I PRAVNI TEMELJ**

Pravni temelj za donošenje Zaključka o usvajanju Izvješća o izvršenju Plana djelovanja Općine Martijanec u području prirodnih nepogoda za 2023. godinu je članak 31. Statuta Općine Martijanec („Službeni vjesnik Varaždinske županije“, broj 10/13, 24/13, 18/18, 9/20, 14/21 i 14/23).

**II OCJENA STANJA I TEMELJNA PITANJA KOJA SE ŽELE UREDITI**

Prema odredbi članka 3. Zakona o ublažavanju i uklanjanju posljedica prirodnih nepogoda („Narodne novine“, broj 16/19) - u daljnjem tekstu: Zakon, prirodnom nepogodom, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Sukladno odredbi članka 17. stavka 3. Zakona, izvršno tijelo jedinice lokalne samouprave podnosi predstavničkom tijelu jedinice lokalne samouprave, do 31. ožujka tekuće godine, izvješće o izvršenju plana djelovanja za proteklu kalendarsku godinu.

Župan Varaždinske županije proglasio je 24. svibnja 2023. godine prirodnu nepogodu zbog poplava na području 4 grada i 19 općina, među kojima i na području Općine Martijanec. Istoga dana proglasio je i prirodnu nepogodu zbog klizanja, tečenja, odronjavanja i prevrtanja zemljišta na području 5 gradova i 15 općina, među kojima i na području Općine Martijanec.

Dugotrajne kiše početka svibnja uzrokovale su veliku materijalnu štetu na poljoprivredi, poljoprivrednom i građevinskom zemljištu, građevinama, opremi, javnoj infrastrukturi i prometu i to u vremenskom razdoblju od 7. do 17. svibnja 2023. godine, što je potvrdilo Općinsko povjerenstvo za procjenu šteta od prirodnih nepogoda za područje općine Martijanec te je prema Varaždinskoj županiji zatraženo proglašenje prirodne nepogode.

Slijedom navedenoga, predlaže se donošenje Zaključka kao u prijedlogu.

**III SREDSTVA POTREBNA ZA PROVOĐENJE ODLUKE TE NAČIN NA KOJI ĆE SE FINANCIRATI**

Za provedbu ovog Zaključka nije potrebno osigurati financijska sredstva u Proračunu Općine Martijanec za 2024. godinu.